प्रभु यीशु की आराधना करने िगरजाघर में उमड़ा समाज
शहर की सर्द सुबह के बीच प्रभु यीशु के जन्म की खुशियां मनाने शुक्रवार को मसीहीजन गिरजाघरों की ओर निकल पड़े। पहले चर्च में आराधना की। इसके बाद दिनभर घरों और मोहल्लों में क्रिसमस का जश्न मनता रहा। गुरुवार को आधी रात यीशु के जन्म की खुशियां मनाने के बाद मसीही समाज के लोग शुक्रवार की सुबह अपने करीबी गिरजाघरों में पहुंचे।
यहां बाइबिल आराधना के बाद जब प्रार्थना हुई तो सभी ने आंखें बंद करके प्रभु के चरणों में अपना ध्यान लगाया फिर देश और प्रदेश की समृद्धि और शांति की ईश्वर से प्रार्थना की। इसके बाद शुरू हुआ बधाइयों का दौर, जिसमें हर शख्स ने एक दूसरे को गले लगाकर क्रिसमस की बधाइयां दी। यह नजारा शुक्रवार की सुबह शहर के सभी गिरजाघरों का था। चर्च में विशेष आराधना के बाद केक काटकर यीशु के जन्म की खुशियां मनाई गई। शहर के सेंट पॉल्स चर्च में सुबह 9 बजे के बाद विशेष प्रार्थना शुरू हुई। इसमें मसीही समाज के हजारों लोग शामिल हुए। इस मौके पर अन्य सामाजिक आयोजन भी संपन्न हुए। इसमें समाज के लोगों ने बढ़चढ़ कर हिस्सा लिया।
झांकी में यीशु का जन्म और संघर्ष
प्रभु यीशु का जन्म मानव समाज के कल्याण के लिए हुआ। उन्होंने अपने जन्म से लेकर अंत समय तक सिर्फ औरों की सेवा के लिए काम किया। उनके इसी जीवन वृत्त का वर्णन करने के लिए क्रिसमस पर खास तौर पर गिरजाघरों के बाहर झांकी सजाई गई थी। कुछ झांकियों में जहां पैरावट से बनी कुटिया में प्रभु के आगमन का चित्रण था तो वहीं कुछ में उनकी संघर्ष गाथा का वर्णन। चर्च पहुंचने वाले मसीही समाज के लोगों के लिए यहां सजाई गई झांकी आकर्षण का केंद्र रही।रंग-बिरंगे झालरों से सजी झोपड़ी में यीशु के जन्म का वर्णन देखने के लिए देर शाम तक लोग गिरजाघर पहुंचते रहे।
कैरोल गाकर प्रभु का स्वागत
क्रिसमस को लेकर गिरजाघरों के साथ ही मसीही समुदाय के घरों में भी खुशी का माहौल रहा। सजे धजे, रोशनी से दमकते घरों में कैरोल गायन और परिचितों की आवाजाही सुबह से शुरू हो गई। सभी ने एक दूसरे को केक,पकवान खिलाकर और उपहार देकर क्रिसमस की बधाई दी। दिनभर घरों और मोहल्लों में पारिवारिक और सार्वजनिक जश्न का सिलसिला चलता रहा। इस बीच युवाओं की टोली ने अपने तरीके से क्रिसमस का जश्न मनाया। सांताक्लाज की टोपी पहनकर युवाओं ने चर्च पहुंचने वाले लोगों का स्वागत किया और उन्हें क्रिसमस और नववर्ष की शुभकामनाएं दी।
कुष्ठ आश्रम में करवाया भोज
क्रिसमस के मौके पर पंडरी स्थित कुष्ठ आश्रम में मूर्तिकार जेएम नेल्सन ने सद्भावना भोज का आयोजन किया। इस मौके पर उन्होंने कहा कि मानव सेवा ही ईश्वर की सच्ची सेवा है। इस मौके पर बतौर मुख्य अतिथि समाज सेवी अजय त्रिपाठी, राजेंद्र निगम, श्रुति मेश्राम, रामसिंह नायक आदि प्रमुख रूप से मौजूद थे।
शहर में क्रिसमस का उल्लास
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva